
Korszerű mobiltechnológiák alkalmazása a városmarketingben

Dolgozatom célja az okostelefonokon keresztül történő alkalmazások szerepének elemzése és fejlesztési lehetőségeinek bemutatása a város- és desztináció-marketingben. A téma relevanciáját és aktualitást aláhúzza, hogy a turizmus egy gazdaságpolitikai prioritással kezelt terület, melynek fejlődése jórészt annak függvénye, hogy sikerül-e a marketing munka hatékonyságát növelni. Ebben nem kis szerepet játszik a korszerű IT nyújtotta lehetőségek kihasználása. Dolgozatomban bemutatom és értékelem a már működő mobil applikációkat, s rámutatok az ezekben rejlő fejlesztési lehetőségekre.
A vizsgált téma, mind elméleti, mind gyakorlati vonatkozásban az információ- és a marketingmenedzsment határterületét érinti. A turizmus, a város- és a desztináció-marketing egymást átszövő területek, sikeres menedzselésük sok szereplő összehangolt, együttes munkáját kívánja meg. A mobil applikációs lehetőségek relevanciáját éppen az adja, hogy valamennyi érintett számára képesek előnyöket biztosítani, a kínálati és a keresleti oldalon egyaránt. Ezeknek a kölcsönös előnyöknek a bemutatására, a hatásmechanizmusok feltárására a desztináció-marketing stake holder modelljét és a turisztikai fogyasztói folyamat modelljét használtam fel.
Dolgozatomban megvizsgálom, hogy milyen szolgáltatások érhetőek el a legnépszerűbb Web-es alkalmazásokkal, és ezek felhasználásával milyen előnyök realizálhatók a városmarketinges applikációkban. Bemutatok már létező, a vizsgált applikációkban is sikeresen alkalmazott mobiltelefonos IT technikákat (Például a QR-kód, helyfüggő szolgáltatások, keresési lehetőség).
Dolgozatomban külön hangsúlyt kap, hogy az alkalmazások révén hogyan növelhető a felhasználói élmény, a városhoz és egyúttal az applikációhoz való kötődés.
Munkámban egyrészt a szakirodalmakra, szekunder forrásokra támaszkodom, másrészt primer kvalitatív és kvantitatív kutatási eredményeimre, mélyinterjúk és online kérdőíves megkérdezés alapján.
A már megvalósult alkalmazások vizsgálata és kutatási eredményeim alapján javaslatot fogalmazok meg egy városmarketinges applikáció fejlesztési stratégiájára vonatkozóan.
 



